ຄວາມ​ຮຸນ​ແຮງ​ ໃນ​ເຂດ ກາ​ຊາ ເພີ່ມ​ທະ​ວີ​ຂຶ້​ນ
ສະ​ຫະ​ລັດ ກ່າວ​ວ່າ ອິ​ສ​ຣາ​ແອ​ລ ມີ​ສິດ​ທີ່​ຈະ​ປົກ​ປ້ອງ​ ເຂດ​ແດນ​ຂອງ​ເຂົາ​ເຈົ້າ.
ຫຼັງຈາກສອງວັນຂອງການຕໍ່ສູ້ກັນຢ່າງໜັກ, ການຢຸດຍິງລະຫວ່າງ ອິສຣາແອລ ກັບ ພວກຫົວຮຸນແຮງ ປາແລັສໄຕນ໌ ໃນເຂດ ກາຊາ ແມ່ນໄດ້ມີຜົນບັງຄັບໃຊ້ໃນວັນຈັນວານ ນີ້ ຊາວ ປາແລັສໄຕນ໌ ຢ່າງໜ້ອຍ 24 ຄົນ ແລະ ອິສຣາແອລ 4 ຄົນໄດ້ເສຍຊີວິດໃນ ການຕໍ່ສູ້ຮອບຫຼ້າສຸດນີ້ ກ່ອນການຢຸດຍິງໄດ້ເລີ່ມຂຶ້ນນັ້ນ, ອິສຣາແອລ ໄດ້ເຕືອນກ່ຽວ ກັບ “ການໂຈມຕີຄັ້ງໃຫຍ່” ຕໍ່ໄປ ໃນເຂດຊາຍຝັ່ງປາແລັສໄຕນ໌ ນັກຂ່າວວີໂອເອ ສລາຕິກາ ໂຮກ ມີລາຍງານ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນ ອັນດັບຕໍ່ໄປ ຈຳນວນຜູ້ເສຍຊີວິດສູງສຸດໄດ້ເພີ່ມຂຶ້ນຢູ່ທັງສອງຟາກ ຂອງເຂດຊາຍແດນລະຫວ່າງ ອິສຣາແອລ ກັບ ກາຊາ ໃນວັນອາທິດທີ່ຜ່ານມາ ໃນຈຳນວນຜູ້ທີ່ຖືກລາຍງານວ່າເສຍ ຊີວິດນັ້ນ ແມ່ນຜູ້ບັນຊາການຂອງກຸ່ມ ຮາມາສ, ທ້າວ ອາເມັດ ອາລ-ໂຄດາຣີ, ຜູ້ທີ່ ອິສຣາແອລ ກ່າວຫາ ສຳລັບການຂົນສົ່ງເງິນທຶນຕ່າງໆຈາກປະເທດ ອີຣ່ານ ໄປໃຫ້ ພວກຫົວຮຸນແຮງໃນເຂດ ກາຊາ ທ້າວ ໂຄດາຣີ ໄດ້ເສຍຊີວິດໃນລົດຂອງລາວ ຈາກ “ການໂຈມຕີໃສ່ເປົ້າໝາຍ,” ການໂຈມຕີດັ່ງກ່າວເປັນຄັ້ງທຳອິດທີ່ດຳເນີນໂດຍ ອິສຣາ ແອລ ນັບຕັ້ງແຕ່ປີ 2014 ເປັນຕົ້ນມາ ກອງທັບ ອິສຣາແອລ ກ່າວວ່າ ຈະຫຼວດຫຼາຍກວ່າ 600 ລູກ ໄດ້ຕົກໃສ່ພາກໃຕ້ຂອງ ອິສຣາແອລ ນັບຕັ້ງແຕ່ວັນສຸກເປັນຕົ້ນມາ ແລະ ອິສຣາແອລ ໄດ້ໂຈມຕີເປົ້າໝາຍ 260 ແຫ່ງ ທີ່ເຊື່ອມໂຍງໃສ່ກຸ່ມຫົວຮຸນແຮງ ຮາມາສ ແລະ ຈີຮາດ ອິສລາມ ທ່ານ ໂຈນາທັນ ຄອນຣິຄັສ, ໂຄສົກກອງທັບ ອິສຣາແອລ ກ່າວວ່າ “ກອງກຳລັງປ້ອງ ກັນປະເທດ ອິສຣາແອລ ພ້ອມແລ້ວ, ໄດ້ກຽມພ້ອມ ແລະ ມີອຸປະກອນຄົບຊຸດ ເພື່ອສືບ ຕໍ່ສູ້ລົບກັບພວກ ຮາມາສ, ເພື່ອປ້ອງກັນພົນລະເຮືອນ ອິສຣາແອລ ຈາກຈະຫຼວດທີ່ຖືກ ຍິງຈາກເຂດ ກາຊາ ຫາ ອິສຣາແອລ ” ການປະທະກັນຂ້າມຊາຍແດນ ແມ່ນຮ້າຍແຮງທີ່ສຸດ ນັບຕັ້ງແຕ່ການຕໍ່ສູ້ຄັ້ງໃຫຍ່ໃນ ເດືອນພະຈິກປີກາຍນີ້ເປັນຕົ້ນມາ ບັນດາເຈົ້າໜ້າທີ່ ອິສຣາແອລ ກ່າວວ່າຄວາມຮຸນ ແຮງຮອບຫຼ້າສຸດນີ້ ໄດ້ເລີ່ມຂຶ້ນ ເມື່ອມືປືນໄລຍະໄກຂອງພວກ ຈີຮາດ ອິສລາມ ໄດ້ ຍິງປືນໃສ່ກອງທະຫານ ອິສຣາແອລ ພວກ ຈີຮາດ ອິສລາມ ໄດ້ກ່າວຫາ ອິສຣາແອລ ວ່າເລື່ອນການປະຕິບັດຂໍ້ຕົກລົງຮ່ວມກັນ ທີ່ເພັ່ງເລັງໃສ່ການສິ້ນສຸດຄວາມຮຸນແຮງ ແລະ ຫຼຸດຜ່ອນຄວາມຫຍຸ້ງຍາກທາງເສດຖະກິດທີ່ຖືກປິດລ້ອມຂອງ ກາຊາ ນັ້ນ ນາຍົກລັດຖະມົນຕີ ອິສຣາແອລ ທ່ານ ເບັນຈາມິນ ເນທັນຢາຮູ ໄດ້ກ່າວໃນວັນອາທິດ ທີ່ຜ່ານມາວ່າ ທ່ານໄດ້ສັ່ງໃຫ້ກອງທັບສືບຕໍ່ “ການໂຈມຕີຄັ້ງໃຫຍ່” ຕໍ່ກຸ່ມຫົວຮຸນແຮງ ຂອງ ກາຊາ ທ່ານ ເບັນຈາມິນ ເນທັນຢາຮູ ກ່າວວ່າ “ຕອນເຊົ້າມື້ນີ້ ຂ້າພະເຈົ້າໄດ້ສັ່ງໃຫ້ກອງກຳລັງ ປ້ອງກັນປະເທດ ອິສຣາແອລ ສືບຕໍ່ການໂຈມຕີຂະໜາດໃຫຍ່ຕໍ່ພວກຫົວຮຸນແຮງ ກາຊາ ແລະ ຂ້າພະເຈົ້າຍັງໄດ້ຊີ້ນຳໃຫ້ກອງກຳລັງທີ່ຢູ່ໃກ້ເຂດ ກາຊາ ໄດ້ຮັບການໜູນ ຫຼັງໂດຍລົດຖັງ, ປືນໃຫຍ່ ແລະ ກອງກຳລັງເທິງພື້ນດິນ ພວກ ຮາມາສ ບໍ່ພຽງແຕ່ເປັນ ຜູ້ຮັບຜິດຊອບສຳລັບການໂຈມຕີ ແລະ ການກະທຳຕ່າງໆຂອງພວກເຂົາເອງເທົ່ານັ້ນ ແຕ່ຍັງຮັບຜິດຊອບສຳລັບພວກ ຈີຮາດ ອິສລາມ, ເຊິ່ງພວກເຂົາສົມຄວນໄດ້ຮັບໂທດ ຫຼາຍກວ່າທີ່ຄວນໄດ້ຮັບ ” ສະຫະລັດ ກ່າວວ່າ ອິສຣາແອລ ມີສິດທີ່ຈະປົກປ້ອງເຂດແດນຂອງເຂົາເຈົ້າ ທ່ານ ໄມຄ໌ ພອມພຽວ ລັດຖະມົນຕີການຕ່າງປະເທດ ສະຫະລັດ ໄດ້ກ່າວວ່າ “ຂ້າພະ ເຈົ້າໄດ້ເຫັນວິດີໂອ ທີ່ພວກເຮົາບໍ່ສາມາດຢືນຢັນໄດ້ເທື່ອ, ແຕ່ວ່າມັນໄດ້ມີການໂຈມຕີ ໃສ່ບ້ານເຮືອນ, ປະຊາກອນພົນລະເຮືອນ ຫຼືບໍ່ນັ້ນ ຈະຫຼວດພວກນີ້ໄດ້ຖືກຍິງໂດຍມີພົນລະເຮືອນຢູ່ອ້ອມແອ້ມມັນ ເພື່ອທີ່ຈະປົກປ້ອງຈາກການຖືກຍິງກັບຄືນ ນີ້ແມ່ນຊົ່ວ ຮ້າຍຫຼາຍ ອິສຣາແອລ ມີສິດທຸກຢ່າງ ທີ່ຈະປົກປ້ອງອຳນາດອະທິປະໄຕຂອງປະເທດ ຂອງເຂົາເຈົ້າ ແລະ ຂ້າພະເຈົ້າຫວັງວ່າ ພວກເຮົາຈະສາມາດກັບໄປປະຕິບັດຂໍ້ຕົກລົງ ຢຸດຍິງ ທີ່ໄດ້ມີຂຶ້ນຫຼາຍທິດມາແລ້ວ ແລະ ໄດ້ຮັບການສະໜັບສະນູນຢ່າງຫຼວງຫຼາຍ ກ່ອນໜ້ານີ້ ” ການປະທະກັນຄັ້ງຫຼ້າສຸດລະຫວ່າງ ອິສຣາແອລ ກັບ ປາແລັສໄຕນ໌ ໄດ້ເກີດຂຶ້ນໃນຂະ ນະທີ່ຊາວ ມຸສລິມ ໄດ້ເລີ່ມເດືອນສັກສິດ ຣາມາດານ ແລະ ອິສຣາແອລ ໄດ້ກະກຽມສຳ ລັບການສະເຫຼີມສະຫຼອງວັນປະກາດເອກະລາດຂອງເຂົາເຈົ້າ